Oslo-kriminaliteten stuper under beredskapen

27. juli 2014 21:11 Sist oppdatert 28. juli 2014

Store ressurser og lav kriminalitet gir politiet tid til å ta oppdrag de ellers ikke hadde hatt mulighet til. Hans O.Torgersen

Mye politi i gatene er ekstremt forebyggende, sier politistabssjefen i Oslo.

Sofienberg, Oslo, lørdag:

En mann blir observert av en nabo mens han midt på lyse dagen klatret inn i en leilighet, via et lite vindu som ikke er helt lukket. Den snarrådige naboen løper ut og vokter utgangen, og da tyven etter noen minutter kommer ut med en veske, roper naboen «stopp tyven, stopp tyven» og løper etter.

En kvinne i nærheten ringer politiet, mens naboen fortsetter jakten. Etter et par hundre meter får han tak i tyven, i det hele fire politibiler svinger inn i gaten.

Hendelsen, rapportert av en aftenpostenmedarbeider, er en av mange mindre hendelser i helgen som oslopolitiet har respondert rekordraskt på i helgen.

— Vi har en ressurssituasjon hvor vi har mulighet til å sette folk på mindre alvorlige oppdrag som vi ellers ikke hadde kunnet håndtere, sier Johan Fredsriksen, stabssjef i Oslo politidistrikt.

Les også:

Les også Trusselen er «noe redusert», men tiltakene forblir de samme

Lite krim, mange oppdrag

Fredriksen kan fortelle at kriminaliteten i Oslo er langt lavere under høyberedskapen enn i en normalsituasjon.

— Vi erfarer dette hver gang vi har større oppdrag med mye politi ute. For det første går kriminaliteten ned, for det andre har vi mulighet til å legge inn ressurser på mindre ting. Vi har mobilt vakthold og folk på hjul - hele hensikten er jo å få ned responstiden, sier han.

Men lavere kriminalitet betyr ikke at antallet politioppdrag går ned. Tvert imot, sier Fredriksen.

Oslo politidistrikt melder at de har hatt nesten en dobling av registrerte oppdrag.

— Til å være helg har vi hatt det veldig rolig med tanke på ordinær polititjeneste. Det at vi er flere folk ute gjør at vi kan ta flere oppdrag, men antallet alvorlige hendelser er minimalisert fra da vi satte inn de store ressursene, sier han.

Les også:

Les også Terror truer hele det norske folket. Ikke muslimer, jøder, kristne, ateister eller homofile

Kort responstid

Martin Strand leder operasjonssenteret ved Oslo politidistrikt, og opplyser at gjennomsnittlig responstid for Oslo hittil i 2013 har vært målt til i overkant av åtte minutter for avsluttede oppdrag med høyest prioritet.

— Det sier ikke så mye for publikum, for det er stor forskjell på Oslo sentrum og områder utenfor allfarvei. Vi bruker det for å finne ut hvor responstiden vår ikke er tilfredsstillende, for å jobbe med det, sier Strand.

Han forteller at responstiden under høyberedskapen denne helgen har vært mye raskere.

— Publikum merker at vi har mer ressurser til å gripe inn i mindre saker, og at responstiden er rask, sier han.

Les også:

Les også Dansk polititopp slakter PSTs håndtering av terrortrusselen

Lite ressurser til etterforskning

Men på politistasjonene er det stillere i beredskapstiden.

— Våre døgnåpne vakter er åpne som vanlig, men vi bruker en del av etterforskerne som operative politifolk. Det gir oss mindre ressurser til etterforskning av anmeldte saker, sier Fredriksen.

— Samtidig går antallet anmeldelser ned, så totalt sett blir det ikke så galt. Men vi får nok en del å gjøre i etterkant av dette for å komme ajour, sier stabssjefen.